arnastofnun/IGC-2024 huggingface dataset:
Samningur um loðnustofninn á hafsvæðinu milli Grænlands, Íslands og Jan Mayen Nefndarálit - þingskjal nr. 1096

1988–89. – 1058 ár frá stofnun Alþingis.

111. löggjafarþing. – 420 . mál.

Sþ.

1096. Nefndarálit um till. til þál. um samning milli Grænlands/Danmerkur, Íslands og Noregs um loðnustofninn á hafsvæðinu milli

Frá utanríkismálanefnd.

Nefndin hefur rætt tillöguna og mælir einróma með samþykkt hennar.

Alþingi, 8. maí 1989.

Jóhann Einvarðsson,

Hjörleifur Guttormsson,

Kristín Einarsdóttir.

form., frsm.

fundaskr.

Birgir Ísl. Gunnarsson.

Ey. Kon. Jónsson.

Jón Kristjánsson.

Karl Steinar Guðnason.
Deilur Ísraels og Palestínumanna Nefndarálit - þingskjal nr. 1211

1988–89. – 1058 ár frá stofnun Alþingis.

111. löggjafarþing. – 102 . mál.

Sþ.

1211. Nefndarálit m till. til þál. um deilur Ísraels og Palestínumanna.

Frá utanríkismálanefnd.

Nefndin hefur rætt tillöguna á nokkrum fundum. Hún leggur einróma til breytingu á tillögugreininni eins og fram kemur á sérstöku þingskjali og mælir með samþykkt tillögunnar svo breyttrar.

Alþingi, 17. maí 1989.

Jóhann Einvarðsson,

Hjörleifur Guttormsson,

Ragnhildur Helgadóttir.

form., frsm.

fundaskr.

Kristín Einarsdóttir.

Jón Kristjánsson.

Ey. Kon. Jónsson.

Kjartan Jóhannsson.
Deilur Ísraels og Palestínumanna Breytingartillaga - þingskjal nr. 1212

1988–89. – 1058 ár frá stofnun Alþingis.

111. löggjafarþing. – 102 . mál.

Sþ.

1212. Breytingartillaga ið till. til þál. um deilur Ísraels og Palestínumanna.

Frá utanríkismálanefnd.

Tillgr. orðist svo:

Alþingi ályktar að lýsa áhyggjum sínum yfir því ástandi sem ríkir fyrir botni Miðjarðarhafs og telur það stöðuga ógnun við heimsfriðinn.

Alþingi skorar á ísraelsk stjórnvöld að koma í veg fyrir manndráp á varnarlausum borgurum og leggur áherslu á að þau virði Mannréttindayfirlýsingu Sameinuðu þjóðanna og 4. Genfarsáttmálann um vernd óbreyttra borgara á stríðstímum. Nauðsynlegt er að báðir aðilar forðist ofbeldisverk.

Alþingi styður kröfuna um að tafarlaust verði haldin alþjóðleg friðarráðstefna á vegum Sameinuðu þjóðanna með þátttöku allra deiluaðila. Nauðsynlegt er að báðir aðilar sýni raunverulegan samkomulagsvilja og viðurkenni rétt hvor annars í samræmi við ályktun Sameinuðu þjóðanna nr. 181 frá 29. nóvember 1947 sem er ásamt ályktunum öryggisráðsins nr. 242 frá 1967 og nr. 338 frá 1973 sá grundvöllur er skapað getur varanlegan frið og öryggi í Austurlöndum nær.

Alþingi leggur áherslu á að viðurkenna beri sjálfsákvörðunarrétt palestínsku þjóðarinnar og tilverurétt Ísraelsríkis. Einnig ber að viðurkenna rétt palestínskra flóttamanna til að snúa aftur til fyrri heimkynna sinna í samræmi við margítrekaðar ályktanir Sameinuðu þjóðanna.

Alþingi telur að Ísland eigi að hafa vinsamleg samskipti við Frelsissamtök Palestínu, PLO.
Vínarsamningur um vernd ósonlagsins Nefndarálit - þingskjal nr. 1213

1988–89. – 1058 ár frá stofnun Alþingis.

111. löggjafarþing. – 421 . mál.

Sþ.

1213. Nefndarálit m till. til þál. um staðfestingu Vínarsamnings um vernd ósonlagsins og Montreal-bókunar um efni sem valda rýrnun

Frá utanríkismálanefnd.

Nefndin hefur fjallað um tillöguna og mælir með að hún verði samþykkt óbreytt.

Alþingi, 16. maí 1989.

Jóhann Einvarðsson,

Hjörleifur Guttormsson,

Ey. Kon. Jónsson.

form., frsm.

fundaskr.

Kjartan Jóhannsson.

Ragnhildur Helgadóttir.

Kristín Einarsdóttir.

Jón Kristjánsson.
Útboð opinberra rekstrarverkefna Breytingartillaga - þingskjal nr. 1214

1988–89. – 1058 ár frá stofnun Alþingis.

111. löggjafarþing. – 61 . mál.

Sþ.

1214. Breytingartillaga við till. til þál. um athugun á útboðum opinberra rekstrarverkefna.

Frá fjárveitinganefnd.

Tillgr. orðist svo:

Alþingi ályktar að fela fjármálaráðherra í samráði við aðra ráðherra að láta kanna tilhögun á útboðum opinberra rekstrarverkefna sem hér segir:

1. Á hvaða sviðum og í hve miklum mæli slíkum útboðum hafi verið beitt hjá ríkinu og stofnunum þess á næstliðnum áratug.

2. Hvaða reynsla hefur fengist af slíkum útboðum, m.a. með tilliti til kostnaðar miðað við sambærileg verkefni sem unnin hafa verið án útboðs.

3. Á hvaða sviðum ríkisrekstrar rétt þyki og hagkvæmt að efna til slíkra útboða og hvaða sjónarmiða skuli gæta við val slíkra útboðsverkefna.

Niðurstöður könnunarinnar skulu lagðar sem skýrsla fyrir Alþingi.
Útboð opinberra rekstrarverkefna Nefndarálit - þingskjal nr. 1218

1988–89. – 1058 ár frá stofnun Alþingis.

111. löggjafarþing. – 61 . mál.

Sþ.

1218. Nefndarálit um till. til þál. um athugun á útboðum opinberra rekstrarverkefna.

Frá fjárveitinganefnd.

Nefndin hefur fjallað um tillöguna, en hún hefur áður verið til meðferðar á Alþingi og í nefndinni.

Niðurstaða nefndarinnar er sú að rétt sé að samþykkja tillöguna með breytingum þannig að gerð verði úttekt á umfangi útboða rekstrarverkefna hjá því opinbera jafnhliða því sem kannaðir verði möguleikar á slíkum útboðum í framtíðinni.

Breytingartillaga þess efnis er flutt á sérstöku þingskjali.

Alþingi, 17. maí 1989.

Sighvatur Björgvinsson,

Margrét Frímannsdóttir,

Alexander Stefánsson.

form., frsm.

fundaskr.

Óli Þ. Guðbjartsson.

Málmfríður Sigurðardóttir.

Pálmi Jónsson.

Ólafur Þ. Þórðarson.

Egill Jónsson.

Jón Sæmundur Sigurjónsson.
Vegáætlun 1989–1992 Breytingartillaga - þingskjal nr. 1237

1988–89. – 1058 ár frá stofnun Alþingis.

111. löggjafarþing. – 392 . mál.

Sþ.

1237. Breytingartillögur við till. til þál. um vegáætlun árin 1989–1992.

Frá fjárveitinganefnd.
Manneldis-og neyslustefna Nefndarálit - þingskjal nr. 1247

1988–89. – 1058 ár frá stofnun Alþingis.

111. löggjafarþing. – 402 . mál.

Sþ.

1247. Nefndarálit um till. til þál. um manneldis- og neyslustefnu.

Frá félagsmálanefnd.

Nefndin hefur fjallað um tillöguna á þremur fundum og fékk til viðræðu Laufeyju Steingrímsdóttur næringarfræðing og Unni Stefánsdóttur verkefnisstjóra sem báðar starfa hjá heilbrigðisráðuneytinu.

Nefndin varð sammála um að mæla með samþykkt þingsályktunartillögunnar með breytingu sem flutt er á sérstöku þingskjali.

Alþingi, 18. maí 1989.

Hjörleifur Guttormsson,

Eiður Guðnason,

Guðni Ágústsson.

form., frsm.

fundaskr.

Alexander Stefánsson.

Birgir Ísl. Gunnarsson.

Hreggviður Jónsson.

Þórhildur Þorleifsdóttir.
Deilur Ísraels og Palestínumanna Þingsályktun - þingskjal nr. 1256

111. löggjafarþing 1988–1989.

Nr. 19/111.

Þskj. 1256 - 102. mál.

Þingsályktun um deilur Ísraels og Palestínumanna.

Alþingi ályktar að lýsa áhyggjum sínum yfir því ástandi sem ríkir fyrir botni Miðjarðarhafs og telur það stöðuga ógnun við heimsfriðinn.

Alþingi skorar á ísraelsk stjórnvöld að koma í veg fyrir manndráp á varnarlausum borgurum og leggur áherslu á að þau virði mannréttindayfirlýsingu Sameinuðu þjóðanna og 4. Genfarsáttmálann um vernd óbreyttra borgara á stríðstímum. Nauðsynlegt er að báðir aðilar forðist ofbeldisverk.

Alþingi styður kröfuna um að tafarlaust verði haldin alþjóðleg friðarráðstefna á vegum Sameinuðu þjóðanna með þátttöku allra deiluaðila. Nauðsynlegt er að báðir aðilar sýni raunverulegan samkomulagsvilja og viðurkenni rétt hvor annars í samræmi við ályktun Sameinuðu þjóðanna nr. 181 frá 29. nóvember 1947 sem ásamt ályktunum öryggisráðsins nr. 242 frá 1967 og nr. 338 frá 1973 eru sá grundvöllur er skapað getur varanlegan frið og öryggi í Austurlöndum nær.

Alþingi leggur áherslu á að viðurkenna beri sjálfsákvörðunarrétt palestínsku þjóðarinnar og tilverurétt Ísraelsríkis. Einnig ber að viðurkenna rétt palestínskra flóttamanna til að snúa aftur til fyrri heimkynna sinna í samræmi við margítrekaðar ályktanir Sameinuðu þjóðanna.

Alþingi telur að Ísland eigi að hafa vinsamleg samskipti við Frelsissamtök Palestínu, PLO.

Samþykkt á Alþingi 18. maí 1989.
Vínarsamningur um vernd ósonlagsins Þingsályktun - þingskjal nr. 1257

111. löggjafarþing 1988–1989.

Nr. 20/111.

Þskj. 1257 - 421. mál.

Þingsályktun um staðfestingu Vínarsamnings um vernd ósonlagsins og Montreal-bókunar um efni sem valda rýrnun á ósonlaginu.

Alþingi ályktar að heimila ríkisstjórninni að staðfesta fyrir Íslands hönd samning um vernd ósonlagsins, sem gerður var í Vín 22. mars 1985, og bókun um efni sem valda rýrnun á ósonlaginu er gerð var í Montreal 16. september 1987.

Samþykkt á Alþingi 18. maí 1989.
Útboð opinberra rekstrarverkefna Þingsályktun - þingskjal nr. 1258

111. löggjafarþing 1988–1989.

Nr. 21/111.

Þskj. 1258 - 61. mál.

Þingsályktun um athugun á útboðum opinberra rekstrarverkefna.

Alþingi ályktar að fela fjármálaráðherra í samráði við aðra ráðherra að láta kanna tilhögun á útboðum opinberra rekstrarverkefna sem hér segir:

1. Á hvaða sviðum og í hve miklum mæli slíkum útboðum hafi verið beitt hjá ríkinu og stofnunum þess á næstliðnum áratug.

2. Hvaða reynsla hefur fengist af slíkum útboðum, m.a. með tilliti til kostnaðar miðað við sambærileg verkefni sem unnin hafa verið án útboðs.

3. Á hvaða sviðum ríkisrekstrar rétt þyki og hagkvæmt að efna til slíkra útboða og hvaða sjónarmiða skuli gæta við val slíkra útboðsverkefna.

Niðurstöður könnunarinnar skulu lagðar fyrir Alþingi sem skýrsla.

Samþykkt á Alþingi 18. maí 1989.
Könnun á jarðvarma, jarðsjó og ferskvatni á Vesturlandi Nefndarálit - þingskjal nr. 1260

1988–89. – 1058 ár frá stofnun Alþingis.

111. löggjafarþing. – 63 . mál.

Sþ.

1260. Nefndarálit um till. til þál. um könnun á jarðvarma, jarðsjó og ferskvatni á Vesturlandi.

Frá atvinnumálanefnd.

Nefndin hefur rætt tillöguna og kallað til viðtals Guðmund Pálmason, forstöðumann jarðhitadeildar Orkustofnunar. Fram kom að unnið er að þessu verkefni á vegum stofnunarinnar. Í ljósi þess leggur nefndin til að tillagan verði samþykkt svo

BREYTT:

Tillgr. orðist svo:

Alþingi ályktar að skora á ríkisstjórnina að hraða samræmdri könnun á jarðvarma, jarðsjó og fersku vatni á Vesturlandi í samvinnu við sveitarfélög og aðra hagsmunaaðila svo að sem fyrst liggi fyrir upplýsingar um forða af heitu og köldu vatni og jarðsjó er hagnýta megi, m.a. í þágu fiskeldis, til eflingar byggðar og búsetu á Vesturlandi.

Árni Gunnarsson og Ólafur Þ. Þórðarson voru fjarverandi við lokaafgreiðslu málsins.

Alþingi, 19. maí 1989.

Jón Kristjánsson,

Aðalheiður Bjarnfreðsdóttir,

Matthías Á. Mathiesen.

varaform., frsm.

fundaskr.

Geir Gunnarsson.

Geir H. Haarde.
Manneldis-og neyslustefna Þingsályktun - þingskjal nr. 1316

111. löggjafarþing 1988–1989.

Nr. 22/111.

Þskj. 1316 - 402. mál.

Þingsályktun um manneldis- og neyslustefnu.

Alþingi ályktar að leitast skuli við á árunum 1990–2000 að ná fram meginmarkmiðum í þeirri manneldis- og neyslustefnu sem heilbrigðisráðuneyti og manneldisráð hafa lagt drög að og felur m.a. í sér eftirfarandi:

– Að fæðuval sé fjölbreytt og kjarngott.

– Að neysla hvers einstaklings miði að því að viðhalda æskilegri líkamsþyngd.

– Að neysla kolvetna sé aukin, einkum úr grófu korni, kartöflum, grænmeti og ávöxtum, en sykurneysla minnki til muna.

– Að hvíta (protein) verði áfram rífleg í fæðu landsmanna.

– Að dregið verði úr neyslu á fitu, einkum mettuðum fituefnum.

– Að takmarka saltnotkun og neyslu saltmetis.

Með eftirfarandi aðgerðum verði leitast við að ná ofangreindum markmiðum og hollustu í lífsháttum:

a. Að innlend matvælaframleiðsla falli að settum manneldismarkmiðum. Sérstaka áherslu skal leggja á að draga úr sykur- og fituinnihaldi matvara og viðhalda jákvæðum þáttum íslenskrar matarhefðar. Við innflutning matvæla skal gæta sömu meginmarkmiða um sykur- og fituinnihald.

b. Að tekið sé mið af settum manneldismarkmiðum við ákvörðun tolla og skatta og hvers konar annarra opinberra aðgerða sem hafa áhrif á verðlag matvæla, svo sem við ákvörðun niðurgreiðslna.

c. Að auka fræðslu í matreiðslu og almennt um manneldis- og neyslumál í grunnskólum og framhaldsskólum landsins.

d. Að efla nám í matvælaiðn, menntun kennara í heimilisfræðum og nám fyrir starfsmenn og stjórnendur mötuneyta og veitingastaða.

e. Að nemendur í grunn- og framhaldsskólum eigi kost á hollu fæði í skólunum.

f. Að auka almenna fræðslu og kynningu um tengsl mataræðis og heilsu og hvers konar önnur næringarfræðileg efni.

g. Að áhersla sé lögð á almenna fræðslu um tengsl heilsufars og líkamlegrar hreyfingar.

h. Að draga úr notkun tóbaks, áfengis og annarra vímuefna.

i. Að haft sé strangt eftirlit með matvælum með tilliti til smithættu, aukaefna og aðskotaefna sem hættuleg geta verið heilsu manna.

j. Að heilbrigðisráðherra láti gera neyslukönnun sem feli í sér heildarúttekt á fæðuvenjum þjóðarinnar. Þar komi fram m.a. hlutdeild einstakra matvara í daglegri fæðu fólks og magn einstakra næringarefna. Skýrsla um niðurstöður könnunarinnar skal lögð fyrir Alþingi. Niðurstöður neyslukönnunarinnar skulu lagðar til grundvallar ofangreindum aðgerðum í manneldismálum (liðir a–h).

k. Að niðurstöður neyslukönnunar skv. j-lið verði hafðar til hliðsjónar við mótun áætlunar um hlutdeild innlendrar framleiðslu í fæðu landsmanna og æskileg markmið á því sviði. Við gerð áætlunarinnar verði tekið tillit til hagkvæmni, nýtingar á innlendum aðföngum og öryggis við öflun matvæla.

l. Að efldar verði innlendar rannsóknir á matvælum, næringu og heilsu.

m. Að stefna í manneldis- og neyslumálum verði endurskoðuð með hliðsjón af nýrri þekkingu á hverjum tíma.

Alþingi felur heilbrigðisráðuneytinu að sjá um framkvæmd þessarar stefnu í samvinnu við aðra hlutaðeigandi og gera þinginu grein fyrir stöðu málsins eigi sjaldnar en á fimm ára fresti.

Samþykkt á Alþingi 19. maí 1989.
Vegáætlun 1989–1992 Þingsályktun - þingskjal nr. 1334

111. löggjafarþing 1988–1989.

Nr. 23/111.

Þskj. 1334 - 392. mál.

Þingsályktun um vegáætlun fyrir árin 1989–1992.

Hér er efni sem sést aðeins í pdf-skjalinu.

Samþykkt á Alþingi 20. maí 1989.
Könnun á jarðvarma, jarðsjó og ferskvatni á Vesturlandi Þingsályktun - þingskjal nr. 1335

111. löggjafarþing 1988–1989.

Nr. 24/111.

Þskj. 1335 - 63. mál.

Þingsályktun um könnun á jarðvarma, jarðsjó og ferskvatni á Vesturlandi.

Alþingi ályktar að skora á ríkisstjórnina að hraða samræmdri könnun á jarðvarma, jarðsjó og fersku vatni á Vesturlandi í samvinnu við sveitarfélög og aðra hagsmunaaðila svo að sem fyrst liggi fyrir upplýsingar um forða af heitu og köldu vatni og jarðsjó er hagnýta megi, m.a. í þágu fiskeldis, til eflingar byggðar og búsetu á Vesturlandi.

Samþykkt á Alþingi 20. maí 1989.
Verðjöfnunarsjóður fiskiðnaðarins Breytingartillaga - þingskjal nr. 1338

1988–89. – 1058 ár frá stofnun Alþingis.

111. löggjafarþing. – 500 . mál.

Sþ.

1338. Breytingartillaga við till. til þál. um endurskoðun laga um Verðjöfnunarsjóð fiskiðnaðarins.

Frá Páli Péturssyni.

Tillgr. orðist svo:

Alþingi ályktar að fela ríkisstjórninni að skipa nefnd til að endurskoða lög um Verðjöfnunarsjóð fiskiðnaðarins. Skulu nefndarmenn skipaðir samkvæmt tilnefningu þingflokka og hagsmunaaðila í sjávarútvegi. Formaður skal skipaður án tilnefningar.
Verðjöfnunarsjóður fiskiðnaðarins Þingsályktun - þingskjal nr. 1339

111. löggjafarþing 1988–1989.

Nr. 25/111.

Þskj. 1339 - 500. mál.

Þingsályktun um endurskoðun laga um Verðjöfnunarsjóð fiskiðnaðarins.

Alþingi ályktar að fela ríkisstjórninni að skipa nefnd til að endurskoða lög um Verðjöfnunarsjóð fiskiðnaðarins. Skulu nefndarmenn skipaðir samkvæmt tilnefningu þingflokka og hagsmunaaðila í sjávarútvegi. Formaður skal skipaður án tilnefningar.

Samþykkt á Alþingi 20. maí 1989.
Frestun á fundum Alþingis Þingsályktun - þingskjal nr. 435

111. löggjafarþing 1988–1989.

Nr. 6/111.

Þskj. 435 - 222. mál.

Þingsályktun um samþykki til frestunar á fundum Alþingis samkvæmt 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 6. janúar 1989 eða síðar, ef henta þykir, enda verði það kvatt saman á ný eigi síðar en 6. febrúar 1989.

Samþykkt á Alþingi 6. janúar 1989.
Snjómokstur í dreifbýli Þingsályktunartillaga - þingskjal nr. 496

1988–89. – 1058 ár frá stofnun Alþingis.

111. löggjafarþing. – 279 . mál.

Sþ.

496. Tillaga til þingsályktunar um snjómokstur í dreifbýli.

Flm.: Birna K. Lárusdóttir, Jóhanna Þorsteinsdóttir, Sigrún Helgadóttir,

Kristín Halldórsdóttir, Þórhildur Þorleifsdóttir, Guðrún Agnarsdóttir.

Alþingi ályktar að fela samgönguráðherra að skipuleggja snjómokstur í dreifbýli með hliðsjón af akstri skólabarna.

Greinargerð.

Með þessari þingsályktunartillögu vilja flytjendur benda á það tillitsleysi gagnvart skólabörnum, kennurum og öðrum vegfarendum, sem viðgengist hefur um langa hríð, og þá mismunun sem landsmenn búa við í sambandi við snjómokstur. Mismunun þessi er í því fólgin að hluti landsmanna býr við það ófremdarástand að hafa enga fasta áætlun um snjómokstursdaga. Þetta bitnar oft illilega á þeim börnum sem þurfa að sækja skóla fjarri heimilum sínum, en nú er málum svo háttað að snjómokstur er miðaður við flest annað en ferðir skólabarna og akstur skólabíla.

Með grunnskólalögum var þjóðinni gefið það loforð að öll landsins börn skyldu framvegis búa við jafnrétti til náms. Nú 15 árum eftir gildistöku laganna hefur því markmiði ekki að fullu verið náð. Skólarnir starfa mislengi eftir því hvar þeir eru á landinu. Þeir eru misvel búnir tækjum og menntuðum starfskröftum svo eitthvað sé nefnt. Nokkrir skólar í dreifbýli eru átta mánaða skólar. Í þeim skólum er hver dagur sérstaklega mikilvægur og alls ekki heppilegt að skerða skólagöngu barnanna frekar.

Það er kunnara en frá þurfi að segja að skólavikan hefst á mánudegi, sem og hin hefðbundna vinnuvika, en þegar vetur eru harðir er oftar en ekki ófært til skóla á mánudagsmorgni. Nemendur velkjast því oft í ófærum klukkutímum saman eða komast alls ekki í skólann fyrr en á þriðjudegi þegar vegir hafa verið ruddir.

Þá verður og að segjast að kennarar búa ekki alltaf nálægt skóla og þurfa einnig á mokstursþjónustu á mánudegi að halda. Að lokum má einnig nefna að fjöldi fólks í dreifbýlinu hefur orðið að leita sér atvinnu um lengri eða skemmri veg vegna samdráttar í hefðbundnum búgreinum og þarf því oft að treysta á góðar samgöngur. Mokstursdagar á þriðjudögum geta kostað þetta fólk vinnutap.

Af framansögðu má ljóst vera að það er í raun undarlegt að fólk þurfi að bíða fram á þriðjudag eftir að komast til starfa sinna þrátt fyrir gott veður á mánudegi. Því má heldur ekki gleyma að vegavinnumenn eru á kaupi alla daga vikunnar.

Nú stendur yfir endurskoðun á reglum um snjómokstur sem settar voru árið 1985. Við endurskoðunina er þess vænst að meira tillit verði tekið til aðstæðna við skólahald í dreifbýli.
Snjómokstur á þjóðbrautum Þingsályktunartillaga - þingskjal nr. 497

1988–89. – 1058 ár frá stofnun Alþingis.

111. löggjafarþing. – 280 . mál.

Sþ.

497. Tillaga til þingsályktunar um snjómokstur á þjóðbrautum og breytta skiptingu kostnaðar við hann.

Flm.: Birna K. Lárusdóttir, Þórhildur Þorleifsdóttir, Guðrún Agnarsdóttir,

Sigrún Helgadóttir, Jóhanna Þorsteinsdóttir, Kristín Halldórsdóttir.

Alþingi ályktar að fela samgönguráðherra að sjá til þess að þjóðbrautir verði mokaðar ekki sjaldnar en vikulega og að ríkið taki aukinn þátt í kostnaði sem af því hlýst.

Greinargerð.

Þjóðbrautir eru skilgreindar svo í 12. gr. vegalaga:

„Vegir sem eru minnst 2 km langir frá vegamótum og ná til a.m.k. þriggja býla, þannig að þeir nái að þriðja býli frá vegarenda.“

Fjölmargir langir vegir teljast til þjóðbrauta. Fólk, sem býr við þessa vegi, má búa við erfiðar samgöngur og jafnvel samgönguleysi ef þannig viðrar yfir vetrarmánuðina. Kröfur um bættar og auknar samgöngur fara stöðugt vaxandi og það er nú liðin tíð að fólk sætti sig við að vegir séu lokaðir svo dögum og vikum skiptir, m.a. vegna þess öryggisleysis sem því er samfara að vera einangrað frá ýmissi þjónustu eins og heilsugæslu og verslun. Þá er í dreifbýli landsins stunduð þróttmikil félagsstarfsemi. Með fækkun íbúa hefur orðið nauðsynlegra að fólk geti sótt afþreyingu ýmiss konar um lengri vegu. Þannig verður félagslíf dreifbýlisins sífellt háðara góðum samgöngum, jafnt vetur sem sumar.

Samgöngur hafa vissulega batnað á undanförnum árum, m.a. með lagningu bundins slitlags á vegi og auknum og bættum flugsamgöngum. Þessi þróun hefur verið hröð og jákvæð. Meiri áhersla hefur hins vegar verið lögð á það að tengja saman landshluta en á samgöngur innan héraða. Þetta birtist m.a. í því að þeir vegir, sem tengja saman landshluta, eru mokaðir reglulega á kostnað Vegagerðarinnar, en engar ákveðnar reglur gilda um snjómokstur innan héraða. Með fækkun fólks á landsbyggðinni hljóta þó greiðar samgöngur innan héraðs að skipta jafnmiklu máli og samgöngur á milli landshluta.

Samkvæmt núgildandi reglum um snjómokstur á þjóðbrautum greiðir Vegagerðin helming kostnaðar á móti þeim sem um mokstur biðja, sýslufélögum, sveitarfélögum eða öðrum. Með tilliti til byggðaröskunar, þar sem fólki fækkar stöðugt í dreifbýli, verður sú hugsun áleitin að ríkið greiði að fullu kostnað við snjómokstur á þjóðbrautum og fari sá mokstur fram eigi sjaldnar en vikulega þegar með þarf.

Nú stendur yfir endurskoðun á reglum um snjómokstur sem settar voru árið 1985. Það er markmið þessarar tillögu að benda á fyrrgreind atriði í þeirri von að tekið verði tillit til þeirra við þessa endurskoðun.
Dagvistarmál fatlaðra barna Þingsályktunartillaga - þingskjal nr. 536

1988–89. – 1058 ár frá stofnun Alþingis.

111. löggjafarþing. – 296 . mál.

Sþ.

536. Tillaga til þingsályktunar um dagvistarmál fatlaðra barna.

Flm.: Valgerður Sverrisdóttir, Ragnhildur Helgadóttir, Kristín Einarsdóttir,

Ólafur Þ. Þórðarson, Karl Steinar Guðnason, Guðmundur Ágústsson,

Auður Eiríksdóttir, Margrét Frímannsdóttir.

Alþingi ályktar að fela ríkisstjórninni að láta gera könnun á þörfum fatlaðra barna fyrir dagvistun og hvaða úrræða og úrbóta er þörf í þeim málaflokki. Sérstaklega skal að því hugað hver eigi að bera ábyrgð á og kosta uppbyggingu þjónustunnar og rekstur hennar. Jafnframt skal leita leiða til að tengja sérdeildir dagvistarstofnana svo sem framast er unnt við almennar deildir þeirra sem og stuðla að því að fötluð börn geti flust af sérdeildum yfir á almennar deildir.

Greinargerð.

Tillaga þessi var flutt á síðasta ári en náði ekki fram að ganga.

Eins og kunnugt er er kveðið á um það í lögum um málefni fatlaðra að dagvistarstofnanir og deildir tengdar þeim séu stofnanir fyrir fatlaða.

Það er viðurkennt að eðlilegasti vettvangur þjónustu við fötluð börn eru dagvistarstofnanir. Þar fá ófötluð og fötluð börn að kynnast og blandast í leik og starfi og jafnframt er unnt að veita hinum fötluðu börnum þá sérhæfðu meðferð sem þau þarfnast vegna fötlunar sinnar.

Í seinni tíð hefur þeim börnum fjölgað mjög sem beðið er um dagvist fyrir í þjónustu- og meðferðarskyni. Þetta stafar m.a. af því að með tilkomu Greiningar- og ráðgjafarstöðvar ríkisins greinist fötlun fyrr og talið er nauðsynlegt að hefja meðferðarvinnu með fötluðum börnum sem allra fyrst.

Skortur á dagvistarrými kemur af framangreindum orsökum hvað harðast niður á fötluðum börnum. Þessi hópur, sem alla jafna ætti að vera forgangshópur, þarf nú að bíða úrlausnar svo mánuðum og jafnvel árum skiptir. Það ber því brýna nauðsyn til að taka á þessu máli og leysa það á einhvern þann hátt að viðunandi sé. Núgildandi löggjöf er ekki nógu skilvirk og taka þarf af skarið

um hver beri ábyrgð á uppbyggingu þessarar þjónustu svo og hver skuli greiða kostnaðinn við hana.

Í samræmi við meginsjónarmið laga um málefni fatlaðra og þá stefnu um samskipun, sem ríkjandi er í þessum málaflokki, verður að mati flutningsmanna að leggja mikla áherslu á að tryggja að unnið sé markvisst að því að gera fötluðum börnum, sem vistast á sérdeildum, kleift að flytjast á almennar deildir þegar og ef aðstæður leyfa.

Vegna þeirrar þróunar og þeirra breytinga, sem átt hafa sér stað í þessum málaflokki, er mjög brýnt að tekið sé nú þegar á þessum málum, könnuð hver þörfin er og tekið af skarið um á hvern hátt þau verði leyst svo að viðunandi sé. Þrátt fyrir góðan anda og fögur fyrirheit í núverandi löggjöf heldur vandinn áfram að hlaðast upp og því er tillaga þessi til þingsályktunar nú endurflutt.